Document ID: 32008R1213

KOMMISSIONENS FORORDNING (EF) Nr. 1213/2008
af 5. december 2008
om et samordnet flerårigt EF-kontrolprogram for 2009, 2010 og 2011 for at sikre overholdelse af maksimalgrænseværdierne for pesticidrester i og på vegetabilske og animalske fødevarer og for at vurdere forbrugernes eksponering herfor
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 29, og
ud fra følgende betragtninger:
(1)
Kommissionen har i henhold til direktiv 76/895/EØF, 86/362/EØF, 86/363/EØF og 90/642/EØF vedtaget henstillinger om et samordnet EF-overvågningsprogram for pesticidrester i og på korn og visse andre vegetabilske produkter. Den 1. september 2008 blev disse direktiver erstattet af forordning (EF) nr. 396/2005. Ifølge denne forordning skal EF-kontrolprogrammet for pesticidrester omfatte såvel animalske som vegetabilske fødevarer, og programmet skal have form af en bindende retsakt. Programmet bør derfor vedtages i form af en forordning. Dette tilsidesætter ikke Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (2).
(2)
30 fødevarer udgør de vigtigste bestanddele af kosten i Fællesskabet. Da brugen af pesticider undergår væsentlige forandringer i en periode på tre år, bør pesticiderne overvåges for de pågældende 30 fødevarer over en række af treårige cykler for at gøre det muligt at vurdere forbrugernes eksponering og anvendelsen af fællesskabslovgivningen.
(3)
På grundlag af en binomial sandsynlighedsfordeling kan det beregnes, at undersøgelse af 642 prøver giver over 99 % sikkerhed for at opdage en prøve, der indeholder pesticidrester over bestemmelsesgrænsen, hvis mindst 1 % af produkterne indeholder restkoncentrationer over denne grænse. Indsamlingen af disse prøver bør fordeles mellem medlemsstaterne på grundlag af befolkningens størrelse, idet der skal tages mindst 12 prøver pr. produkt om året.
(4)
Hvis definitionen af et pesticids restkoncentration omfatter andre aktivstoffer, metabolitter eller nedbrydningsprodukter, forelægges der en særskilt rapport om de pågældende metabolitter.
(5)
Der er på Kommissionens websted offentliggjort en vejledning om valideringsmetoder og kvalitetskontrolprocedurer for analyse af pesticidrester i fødevarer og foder (Method Validation and Quality Control Procedures for Pesticide Residue Analysis in food and feed) (3).
(6)
Med hensyn til prøveudtagningsprocedurerne bør Kommissionens direktiv 2002/63/EF af 11. juli 2002 om EF-metoder til prøveudtagning til officiel kontrol af pesticidrester i og på vegetabilske og animalske produkter og om ophævelse af direktiv 79/700/EØF (4), der omhandler de metoder og procedurer for prøveudtagning, som udvalget for Codex Alimentarius har anbefalet, finde anvendelse.
(7)
Det er også nødvendigt at vurdere, om de maksimalgrænseværdier for restkoncentrationer i babymad, der er fastsat i artikel 10 i Kommissionens direktiv 2006/141/EF af 22. december 2006 om modermælkserstatninger og tilskudsblandinger til spædbørn og småbørn og om ændring af direktiv 1999/21/EF (5) og i artikel 7 i Kommissionens direktiv 2006/125/EF af 5. december 2006 om forarbejdede levnedsmidler baseret på cerealier og babymad til spædbørn og småbørn (6), er overholdt.
(8)
Det er nødvendigt at vurdere eventuelle aggregerede, kumulative og synergistiske virkninger af pesticiderne. Til at begynde med bør visse organophosphater, carbamater, triazoler og pyrethroider som anført i bilag I, vurderes.
(9)
Medlemsstaterne bør senest den 31. august hvert år fremlægge oplysninger vedrørende det foregående kalenderår.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Medlemsstaterne udtager og analyserer i 2009, 2010 og 2011 prøver for de produkt/pesticidrestkombinationer, der er fastsat i bilag I.
Antallet af prøver af hvert produkt er angivet i bilag II.
Artikel 2
1. Det parti, der udtages prøver fra, udvælges vilkårligt.
Prøveudtagningsproceduren, herunder antallet af enheder, skal opfylde bestemmelserne i direktiv 2002/63/EF.
2. De prøver, der udtages og analyseres, skal omfatte mindst:
a)
ti prøver af babymad baseret hovedsagelig på grøntsager, frugter eller cerealier
b)
én prøve, hvis det er muligt, af økologiske landbrugsprodukter som afspejling af økologiske produkters markedsandel i hver enkelt medlemsstat.
Artikel 3
1. Medlemsstaterne indberetter resultaterne af analysen af prøverne i hhv. 2009, 2010 og 2011 senest den 31. august i hhv. 2010, 2011 og 2012.
Ud over resultaterne forelægger medlemsstaterne følgende oplysninger:
a)
de anvendte analysemetoder og opnåede indberetningsniveauer, jf. vejledningen vedrørende metodevalidering og kvalitetskontrolprocedurer for analyse af pesticidrester i fødevarer og foder
b)
den bestemmelsesgrænse, der anvendes i nationale kontrolprogrammer og i EF-kontrolprogrammerne
c)
nærmere oplysninger om akkrediteringsstatus for de analyselaboratorier, der udfører kontrollen
d)
nærmere oplysninger, hvis dette er tilladt ifølge national lovgivning, om de håndhævelsesforanstaltninger, der er truffet
e)
en redegørelse, såfremt maksimalgrænseværdien for restkoncentrationer er overskredet, for, hvorfor maksimalgrænseværdien er overskredet, og enhver relevant bemærkning om mulighederne for risikostyring.
2. Hvis definitionen af et pesticids restkoncentration omfatter aktivstoffer, metabolitter og/eller nedbrydnings- eller reaktionsprodukter, indberetter medlemsstaterne analyseresultaterne i overensstemmelse med den juridiske definition af pesticidets restkoncentration. Hvis det er relevant, indberettes resultaterne for hvert af de vigtigste isomerer eller metabolitter særskilt.
Artikel 4
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. december 2008.

Labels: 17
20
0
3
6
15